ИЗВЕШТАЈ О СПРОВЕДЕНОЈ ЈАВНОЈ РАСПРАВИ О НАЦРТУ ЗАКОНА О ДОПУНАМА ЗАКОНА О ЗАШТИТИ ЛИЦА СА МЕНТАЛНИМ СМЕТЊАМА

Закључком Одбора за јавне службе 05 број 011-6436/2023 на основу члана 41. став 3. Пословника Владе („ Службени гласник РС“, бр. 61/06- пречишћен текст , 69/08, 88/09, 33/10, 69/10, 20/11, 37/11, 30/13, 76/14 и 8/19- др.пропис), на предлог Министарства здравља утврђен је Програм јавне расправе о Нацрту закона о допунама Закона о заштити лица са менталним сметњама.

У складу са утврђеним програмом јавне расправе, Министарство здравља је спровело јавну расправу у периоду од 20. јула до 9. августа 2023. године за представнике државних органа, здравствених установа и удружења, као и за друге субјекте заинтересоване за питања заштите лица са менталним сметњама. Текст Нацрта закона био је објављен на сајту Министарства здравља- <http://www.zdravlje.gov.rs/> и на Порталу еКонсултације. Јавност је имала и могућност да примедбе, предлоге и сугестије достави Министарству здравља путем електронске поште на мејл: mentalnozdravlje@zdravlje.gov.rs или писаним путем на адресу Министарство здравља, Немањина 22, 11000 Београд са назанаком: „ За јавну расправу о Нацрту закона о допунама Закона о заштити лица са менталним сметњама“.

У току трајања расправе организована је једна презентација Нацрта закона у форми округлог стола која је одржана 28. јула 2023. године, са почетком у 10 часова у згради СИВ1, сала 368, Булевар Михајла Пупина 2.

На презентацијама Нацрта закона у току јавне расправе учествовали су представници Министарства здравља и релевантних институција.

У току јавне расправе свим учесницима је представљен Нацрт закона о допунама Закона о заштити лица са менталним сметњама, након чега је спроведена дискусија у вези предлога, примедби и сугестија које су дате на поменути Нацрт закона. Представници Министарства здравља одговарали су на постављена питања присутних. Одговорено је на одређени број конструктивних питања. Договорено је да се сви предлози, примедбе и сугестије доставе у писаној форми у закључком прописаном року.

Коментаре су упутили представници различитих удружења, покрета, организације цивилног друштва, међународних организација, као и физичка лица и то: Сретен Спасић (психолог), Покрет „Левица, Удружење правника за медицинско и здравствено право Србије-СУПРАМ, Председница друштва психолога Србије проф. др Тамара Џамоња Игњатовић, председница Секције психолога у здравству Нина Умићевић, специјалиста медицинске психологије, чланови Радног тела Секције психолога у здравству, Центар за права детета (коментари припремљени у сарадњи са стручњацима из области малолетничког правосуђа), УНИЦЕФ, Срђан Миловановић- Републичка стручна комисија за ментално здравље, Драган Петровић- „забринути грађанин“, Адвокатска комора Београд, Адвокатска канцеларија Зоре Добричанин Никодиновић, Друштво за дечију и адолесцентну психијатрију и сродне струке Србије- ДЕАПС, Аутономни женски центар, Мрежа организација за децу Србије, Центар за права детета, Иницијатива за права особа са менталним инвалидитетом- МДРИ-С, Мрежа психосоцијалних иновација-ПИН, Београдски центар за људска права, А 11 - Иницијатива за економска и социјална права, „Save the children“, Комора социјалне заштите.

Министарство здравља је у сарадњи са релевантним институцијама Републике Србије сагледало све коментаре и прихватило предлоге који се односе на измену одређених формулација и прецизирање појединих одредаба Нацрта закона, с циљем потпуне усаглашености тих одредаба са међународним конвенцијама и Уставом Републике Србије.